als_Latn dik_Latn sag_Latn
Policia greke ka shkatërruar një organizatë droge që trafikonte kokainë dhe kanabis nga Shqipëria në Greqi. Gjatë operacionit masiv, janë arrestuar 44 anëtarë të organizatës kriminale, mes të cilëve 23 shqiptarë, 20 grekë dhe 1 pakistanez. Kjo organizatë vepronte në Athinë dhe në ishullin Kos. Shtatë drejtuesit e këtij rrjeti droge u arrestuan në Athinë.
Nga hetimet e autoriteteve greke është zbuluar se organizata kriminale ishte e ndarë në 3 hierarki. Sipas gazetës “To Vima”, në krye të kësaj organizate ishte një shtetas shqiptar, i cili drejtonte transportin e kanabisit dhe kokainës nga vendi ynë drejt Greqisë. Pas mbërrinte në shtetin fqinj, droga magazinohej dhe ruhej në Athinë. Më pas, trafikohej me sasi të vogla drejt ishullit Kos që ndodhet pranë kufirit me Turqinë.
Policia thotë se prej fillimit të këtij viti, anëtarët e bandës kanë qarkulluar më shumë se 200 kg kanabis sativa dhe 5 kg kokainë, duke përfituar mijëra Euro. Çmimi për 1 kg kanabis shkonte deri në 800 Euro, ndërsa 1 gr kokainë kushtonte 38 Euro. Në rastet kur blerësit e organizatës ishin klientë të rregullt dhe të besueshëm, përfitonin ulje në çmimin e drogërave. Kjo kategori çmimesh vlente vetëm kur lënda narkotike shitej në Athinë.
Por, çmimi ndryshonte kur droga kërkohej nga klientët në ishullin Kos. Organizata kishte rregulla strikte, thotë policia greke. Asnjë dozë e vogël kokaine nuk transportohej drejt ishullit nëse nuk jepnin miratimin drejtuesit e rrjetit në Athinë. Në ishull çmimet ishin shumë herë më të larta se në kryeqytetin grek. Konkretisht, 1 kg kanabis kushtonte 1500 Euro, kurse 1 gr kokainë varionte nga 80-100 Euro. Policia greke nuk ka bërë të ditur asnjë emër të anëtarëve të organizatës për shkak të hetimeve./tvklan.al
als_Latn als_Latn als_Latn als_Latn